Desember 2023

Utkast til

Forskrift om gravplassvedtekter, NN kommune, YY

Merknad: Erstatt YY med rett fylke.

Fastsatt av …… kirkelig fellesråd / menighetsråd / kommune …… (dato) med hjemmel i lov av 7. juni 1996 nr. 32 om gravplasser, kremasjon og gravferd (gravplassloven) § 21 første avsnitt, § 8 første avsnitt og § 14 første avsnitt og forskrift til lov om gravplasser, kremasjon og gravferd av 10. januar 1997 nr. 16 (gravplassforskriften) § 15a fjerde avsnitt.

Godkjent av Statsforvalteren i Vestfold og Telemark …… (dato), jf. lov av 7. juni 1996 nr. 32 om gravplasser, kremasjon og gravferd (gravplassloven) § 21 første avsnitt.

Merknad: Ved endringer må det presiseres i vedtektene hvilke endringer som er gjort, samt når endringene er vedtatt og godkjent. Statsforvalteren i Vestfold og Telemark skal godkjenne endringene for hele landet.

Andre aktuelle hjemler legges også her dersom flere typer bestemmelser legges inn, se til slutt i dette dokumentet.

# § 1. Definisjoner

Gravplassmyndighet: …… kirkelig fellesråd / menighetsråd / kommune.

Festet grav: Grav som det er inngått eller fornyet festeavtale for.

Festet gravsted: Flere kistegraver som er festet sammen.

Ordinær urnegrav: Grav til askeurne med plass til fire urner.

Urnegrav i minnelund: Grav til askeurne i minnelund med plass til én urne.

Kistegrav: Grav som ivaretar forskriftens krav til størrelse for gravlegging av kister. I en kistegrav kan det også gravlegges urner.

Fredningstid: Tidsrom fra siste gravlegging til graven kan tas i bruk igjen til ny gravlegging.

Festetid: Tiden det er avtalt å feste en grav for.

Gravansvarlig: Den som er ansvarlig for en tilvist grav.

Fester: Den som står som part i en festeavtale.

Anonym minnelund: Gravfelt for anonyme graver. Feltet kan ha et felles minnesmerke uten opplysninger om hvem som er gravlagt.

Navnet minnelund: Gravfelt med felles minnesmerke med navn og data på de som er gravlagt der.

# § 2. Ferdsel på gravplassene

Besøkende skal så vidt mulig ferdes gående, jf. gravplassforskriften § 9 annet avsnitt. Gravplassmyndigheten kan etter søknad gi kjøretillatelse ved dokumentert sykdom/forflytningshemming. All kjøring skal skje ekstra hensynsfullt.

# § 3. Gravplasstilhørighet

Alt. 1

Avdøde personer innen kommunen skal gravlegges på den gravplass de sokner til.

Alt. 2

Avdøde personer innen kommunen kan gravlegges på hvilken som helst av gravplassene i kommunen.

De har rett til fri grav dersom graven er tilvist. Retten til utvidet frigravsperiode er nærmere regulert i gravplassforskriften § 16 første avsnitt og gravplassforskriften § 18 andre avsnitt.

Merknad: Friperioden ved fri tilvist grav tilsvarer gravens fredningstid. Se gravplassforskriften §16 første avsnitt første setning.

Avdøde personer som på grunn av sykdom eller alderdom har bodd i en annen kommune mot slutten av livet, betraktes på samme måte som kommunens egne innbyggere og har rett til fri grav dersom graven er tilvist.

Alt. 1

Avdøde personer fra andre kommuner kan gravlegges i kommunen mot at kostnadene ved gravferden og avgift som ved feste av grav betales.

Alt. 2

Avdøde personer fra andre kommuner kan bare gravlegges i kommunen etter kremasjon og mot at kostnadene ved gravferden og avgift som ved feste av grav betales.

Alt. 3

Avdøde personer fra andre kommuner blir ikke tilvist nye graver i kommunen.

# § 4. Fredningstid

Fredningstid er minst 20 år.

Følgende gravplass/gravfelt/graver har fredningstid på …… år:

Merknad: Lengre fredningstid for gravlegging av kister må fastsettes i gravplassvedtektene, jf. gravplassloven § 8 første avsnitt. Se rundskriv Q-05/2023 om saksbehandlingen. Fredningstid for urner kan settes lengre enn 20 år pga. nedbrytingsforhold. Uansett skal ikke gravlegging skje i strid med vilkårene i gravplassforskriften § 12 tredje avsnitt.

# § 5. Stenging for kistegravlegging

Følgende gravplass/gravfelt/graver er stengt for kistegravlegging:

Merknad: Hvis forlenget fredningstid ikke hjelper, eller tiltak som påfylling/drenering/ny gravinndeling ikke lar seg gjennomføre, må kistegravlegging stenges, jf. gravplassforskriften § 5. Se også rundskriv Q-05/2023 om saksbehandlingen. Dersom en slik bestemmelse tas med, må rette hjemler tas med i hjemmelsrekken innledningsvis.

# § 6. Feste av grav med mer

Når kistegrav skal tas i bruk, er det anledning til å feste en grav ved siden av, og etter søknad til gravplassmyndigheten for en ekstra grav i tillegg når behovet tilsier det. Disse gravene utgjør da ett gravsted.

Ved bruk av ordinær urnegrav, kan det ikke festes en grav ved siden av.

Ved feste av grav ved siden av den kistegraven som tas i bruk, er festetiden 20 år.

Når festetiden/fredningstiden er ute, kan graven/gravstedet festes for nye ...... år. Når det er gått …... år etter siste gravlegging, kan festet ikke fornyes uten etter spesielt samtykke fra gravplassmyndigheten. I god tid før festetiden er ute skal festeren varsles.

Er festet ikke blitt fornyet innen seks måneder etter forfall, faller graven eller gravstedet tilbake til gravplassen.

Innbetalt festeavgift betales kun tilbake hvis tilbakebetaling følger av bindende rettsregler eller det foreligger særlige grunner.

Ingen kan gravlegges i en grav uten gravansvarliges eller festerens samtykke. Dersom gravansvarliges eller festerens samtykke til bruk av grav ikke kan innhentes, kan gravplassmyndigheten ta avgjørelse om gravlegging.

Fester plikter å melde adresseforandring.

# § 7. Grav og gravminne

Ved åpning av grav kan jord legges på omkringliggende graver og gravutstyr midlertidig flyttes. Gravplassmyndigheten sørger for istandsetting igjen og vil dertil sørge for at graven blir planert og tilsådd med gress etter gravlegging. Montering av gravminne kan først skje etter at gravplassmyndigheten har godkjent gravminnet og merket stedet der det skal stå. Det kan ikke settes opp tidligere enn ...... måneder etter gravlegging av kiste. Gravminne på urnegrav kan settes opp umiddelbart etter urnenedsettelsen. I påvente av gravminne ordner gravplassmyndigheten med et merke hvor avdødes navn settes på.

Alt. 1

På nytt, festet gravsted plasseres gravminnet i bakkant av den første graven som tas i bruk, og blir stående der for godt.

Alt. 2

På nytt, festet gravsted plasseres gravminnet i bakkant av den første graven som tas i bruk, og sentreres på gravstedet etter neste gravlegging.

Alt. 3

På nytt, festet gravsted plasseres gravminnet sentralt i bakkant av gravstedet.

# § 8. Plantefelt

Foran gravminnet er det anledning til å opparbeide et plantefelt i høyde med bakken omkring. Det må ikke være bredere enn gravminnets bredde, men kan i alle tilfeller være opp til 60 cm bredt. Det kan ikke stikke lengre fram enn 60 cm, målt fra gravminnets bakkant. Det kan ikke plantes vekster som overstiger gravminnets høyde eller går utover plantefeltet.

I plantefeltet er det andeling til å sette ned dekorgjenstander og sorguttrykk, så lenge de ikke er til sjenanse, gjør driften av gravplassen vanskelig (åpning av grav, gressklipping, o.l.), eller utgjør en brannfare i kombinasjon med tenning av lys, jf. neste avsnitt.

Det er anledning til å tenne lys (stearinlys, oljelampe ol.) når dette er innenfor gjeldende regler om brannvern. Lykter og lys må være tilstrekkelig festet, f.eks. med jordspyd, eller ha en egenvekt som gjør at de ikke kommer på avveie.

Lys og andre løse dekorgjenstander skal fjernes etter bruk.

Alt. 1

Det er ikke anledning til ramme inn plantefeltet eller deler av det med hekk eller andre materialer.

Alt. 2

Det er anledning til å ramme inn plantefeltet med delt steinkant som flukter med terrenget omkring.

Alt. 3

Det er anledning til å ramme inn plantefeltet med delt steinkant eller bedplate som flukter med terrenget omkring. Bedplate og fundament for gravminne skal ikke henge sammen.

Dersom det ikke er aktuelt å ha plantefelt, skal det være gressbakke på alle sider av gravminnet.

Det er ikke anledning til å ramme inn graven med hekk eller andre materialer.

# § 9. Plantemateriale

Planter, kranser og liknende materiale som brukes ved gravferd eller ved pynting av grav og som ender som avfall, skal i sin helhet være kompostérbart.

# § 10. Stell av grav

Enhver gravansvarlig eller fester har rett og plikt til å stelle den graven vedkommende har ansvar for. Plantefelt som ikke beplantes eller stelles skal tilsåes av gravansvarlig eller fester, eller bli tilsådd av gravplassmyndigheten.

Gravansvarlig eller fester plikter å holde gravminnet sikret og i forsvarlig stand.

Gravansvarlig eller fester kan inngå avtale med kirkelig fellesråd / menighetsråd / kommunen, eller den som gis tillatelse til det etter § 13, om beplantning og stell av grav samt montering, sikring og vedlikehold av gravminnet. Slik avtale fritar ikke gravansvarlig eller fester for det ansvar vedkommende har etter de til enhver tid gjeldende bestemmelser.

Merknad: Kirkelig fellesråd, menighetsråd eller kommunen, velges ut ifra hva som er aktuelt.

Delen "samt montering, sikring og vedlikehold av gravminnet" tas bort hvis denne ikke er aktuell.

# § 11. Navnet minnelund

Ved gravlegging i navnet minnelund påføres navn og data til avdøde på navneplate på felles minnesmerke fastsatt av gravplassmyndigheten.

Alt. 1

Graver i navnet minnelund kan ikke festes etter fredningstidens utløp.

Alt. 2

Graver i navnet minnelund kan festes etter fredningstidens utløp på lik linje med andre graver på gravplassen.

Merknad: Alternativ 1 og 2 over handler om feste av grav som tildeles. Dersom ikke fester skal få gjenbruke graven, må dette reguleres. Dersom det åpnes opp for slik gjenbruk, bør/må maksimalt antall navn på navneplater reguleres. Alternativ 1 og 2 nedenfor handler om reservering av grav/navneplate for framtidig bruk.

Alt. 1

I navnet minnelund kan det festes en grav i tillegg (reservering) når en grav tas i bruk, mot at det betales en festeavgift fra det tidspunkt første grav tas i bruk. Ved feste av grav i tillegg, vil ikke nødvendigvis gravene komme ved siden av hverandre, men som navneplater ved siden av hverandre / som navn på samme navneplate.

Merknad: Hvordan navneplatene skal brukes; om det skal være plass til ett eller to navn, må være godt planlagt. Hvis det skal reserveres plass, må det skje som festeavtale. Velg en av alternativene i siste setning over. Reguleringen kan være ulik mellom minnelunder.

Alt. 2

I navnet minnelund kan det ikke festes en grav i tillegg.

Avgift for bruk av navnet minnelund betales fra det tidspunktet graven tas i bruk.

Merknad: Avgifter for bruk av navnet minnelund fastsettes av kommunen etter forslag fra gravplassmyndigheten, jf. gravplassloven § 21 andre avsnitt.

Gravplassmyndigheten har ansvar for felles beplantning og stell i minnelunden. Det er ikke anledning til å opparbeide eget plantefelt for grav i minnelund. Det kan legges ned blomster og tennes gravlys, så lenge dette er innenfor gjeldende regler om brannvern, på sted anvist av gravplassmyndigheten.

# § 12. Bårerom

Bårerom stilles til disposisjon for den som sørger for gravferden av gravplassmyndigheten, og skal bare brukes til oppbevaring av den døde. Ingen har adgang uten tillatelse. Syning kan bare finne sted etter samtykke fra den som sørger for gravferden, og er de ansatte uvedkommende.

# § 13. Næringsvirksomhet

Næringsdrivende som ønsker å drive virksomhet på gravplassen skal innhente tillatelse fra gravplassmyndigheten. Tillatelsen kan tilbakekalles dersom vedkommende ikke retter seg etter de regler som gjelder. Slik virksomhet kan bare omfatte montering, sikring og vedlikehold av gravminner og beplantning og stell av graver.

Merknad: Dersom det fungerer godt med næringsdrivende på gravplassene uten en tillatelsesordning, er det ikke gitt at man skal ha en slik bestemmelse.

# § 14. Arbeid på gravplassene

Anleggs- og vedlikeholdsarbeid skal skje hverdager i arbeidstiden (kl. 07:00-17:00) og må ikke utføres på søndager, helligdager eller offentlige høytidsdager. Intet arbeid på gravplassen må være til sjenanse for seremonier eller rituelle handlinger på gravplass eller i bygning på gravplass. Næringsdrivende kan kun kjøre på gravplassen i den grad det er nødvendig for å utføre arbeidet. Slik kjøring skal skje ekstra hensynsfullt.

# § 15. Dispensasjon fra vedtektene

Gravplassmyndigheten kan i særlige tilfeller og innenfor rammen av gravplassloven og gjeldende forskrifter fravike §§ x, y, z og æ i vedtektene.

Merknad: Vurder hvilke bestemmelser som kan dispenseres fra.

# § 16. Ikrafttredelse og opphevelse av eldre vedtekter

Forskriften trer i kraft 30 dager fra kunngjøring i Norsk Lovtidend. Fra samme tid oppheves [vedtekter (sett inn eldre vedtekters dato og ev. nummer) for gravplassene i …… kommune,](https://lovdata.no/forskrift/2017-06-06-794) YY (erstatt YY med rett fylke).

Merknad: Denne bestemmelsen er aktuell der eldre vedtekter oppheves i sin helhet og ny forskrift om gravplassvedtekter vedtas.

Dersom endring av vedtektene medfører konsekvenser for næringsdrivende (for eksempel arbeidstid og kjøring på gravplass), bør det vurderes om ikrafttredelse skal settes lengre frem i tid.

Tidspunktet for ikrafttredelse kan settes med en fast dato dersom denne blir mer enn 30 dager fram i tid.

Forskriften kan ellers tre i kraft ved kunngjøring. Bruk da følgende tekst: «Forskriften trer i kraft fra kunngjøring i Norsk Lovtidend.»

# Følgende bestemmelser skal / bør / kan også inngå i vedtektene der dette er aktuelt:

Gravplassforskriften § 13 fjerde avsnitt: Bestemmelser om fravik av dimensjonskrav for kistegrav.

Gravplassforskriften § 23 tredje avsnitt: Særskilte bestemmelser for gravminnene ved nye anlegg og utvidelse av gravplass.

Gravplassforskriften § 24 tredje avsnitt: Særskilte bestemmelser om sikring av gravminner ved nye anlegg, utvidelse og vesentlig endring av gravplass.

Gravplassforskriften § 27 andre avsnitt: Egne bestemmelser for de områder eller graver som vedtas bevart. (Vern av gravminne i privat eie forutsetter frivillig avtale med fester – normalt bør det ligge en verneplan til grunn.)

Gravplassforskriften § 39: Dispensasjon fra departementet, for eksempel dersom det er åpnet opp for særskilte bestemmelser om sikring av gravminner på eksisterende gravplass.

Gravplassloven § 6 annet avsnitt: Avtale om bruk av tilrettelagte graver i annen kommune.

Mulig regulering av plantefelt ved tilrettelagte graver i egen kommune:

"På gravplass X, gravfelt Y, kan gravåpninger rammes inn / markeres med kantstein som flukter med terrenget omkring. Gravplassmyndigheten må godkjenne innrammingen. Gravåpningen kan beplantes. Ved delvis eller ingen beplantning skal det være gressbakke som kan slås av gravplassmyndigheten."

# På gravplassen kan det settes opp ordensregler. Så lenge slike regler er av lite inngripende karakter, regnes de ikke som forskrifter, og da er det ikke naturlig å ta slike regler inn i gravplassvedtektene. Her er et utkast til ordensregler:

## Regler om orden, adferd og sikkerhet

Opphold, ferdsel, arbeid og andre handlinger skal skje minst mulig støyende og ikke virke støtende.

Gravminner kan velte. Det må derfor vises forsiktighet.

Mindre barn må være under tilsyn av voksne.

Merknad: Gravplassmyndigheten bør også vurdere om eldre barn kan ha adgang uten tilsyn av voksne der ustø gravminner er et gjentagende problem på gravplassen (for eksempel ved tele).

Hunder skal føres i kort bånd (maks. 2 meter).

Det skal vises hensyn ved gravferder.

Avfall skal kildesorteres og legges i avfallsbeholdere. Utstyr som vannkanner, spader og raker skal henges tilbake på plass.

Gravplassens porter skal holdes lukket.